Համայնքապետը նշեց, որ խնդիրներից առաջնայինը խմելու և ոռոգման ջուրն է: Խմելու ջրի արտաքին ցանցի սպասարկումն իրականացնում է «Հայջրմուղկոյուղի» ՓԲԸ-ն, իսկ ներքին ցանցը համայնքապետարանների վերահսկողության տակ էր: Որոշ համայնքներում տեղադրված են հաշվիչներ, գյուղացին վճարում է կատարում «Հայջրմուղկոյուղուն», որը, սակայն, չի պարտավորվում խմելու ջրի ներքին ցանցում աշխատանքներ կատարել, պատճառաբանելով, թե հանձնում-ընդունում տեղի չի ունեցել: Այսինքն, ներքին ցանցը համայնքապետարանների բալանսում է: Նախկին համայնքի ղեկավարները բազմիցս դիմել են ընկերությանը՝ ներքին ցանցը վերանորոգելու հարցով, սակայն նրանք հրաժարվել են, թե՝ դուք վերանորոգեք, հետո «Հայջրմուղկոյուղին» կընդունի այն: Հարց է ծագում՝ եթե համայնքները նորոգելու հնարավորություն ունենային, ինչու՞ պիտի դիմեին «Հայջրմուղկոյուղուն»: